12. schôdza NR SR - 12.deň - B. popoludní
Dátum: 2024-05-07
Poslanec: Szalay, Tomáš (SaS)
Druh vystúpenia: Vystúpenie v rozprave

89. Tak, dámy a páni, ďakujem pekne za možnosť vystúpiť k tomuto návrhu zákona. Najprv by som odpovedal asi pánovi kolegovi Valockému, plán obnovy je pôžička, hoci teda sa spláca neskôr, tak tí, ktorí ju čerpajú, v tej chvíli vnímajú ako dar, lebo je to vlastne problém až tých ďalších vlád, ktorí ju majú splácať. No, nebudem sa siahodlho opakovať, moji predrečníci povedali najpodstatnejšiu výhradu, ktorú máme voči tomuto zákonu, a síce že to prešlo takto rýchlo. Bol som poradcom viacerých ministrov zdravotníctva, na začiatku ich funkčného obdobia vždy to bol nejaký prvý zákon, v ktorom sa urobili nejaké drobné kozmetické zmeny, tu-kde sa zmenil jeden odsek, jedno slovíčko, ale išlo to riadnym, riadnym legislatívnym procesom, či to bol Rudolf Zajac, či to bol Ivan Uhliarik, či to bol Tomáš Drucker, toto je presne taký zákon, ktorý mohol ísť takýmto režimom, pretože nič si naozaj nevyžadovalo tú urgentnosť, aby sme to robili v zrýchlenom konaní a potom aby sme k tomu priliepali všehochuť rôznych iných vecí. Nič menej treba povedať, že v tom zákone sú zmysluplné, triezve, normálne návrhy zmien, niektoré sú dokonca aj z dielne SaS, niektoré sú z dielne PS-ka a ten zákon by v zásade nebol problematický, nebyť teda zmien, ku ktorým došlo dnes na výbore v druhom čítaní, poslanecké pozmeňováky. A dovoľte mi, aby som sa teda venoval predovšetkým téme optimalizácie siete nemocníc. Čo je to optimalizácia siete nemocníc, OSN-ka, hej, nie Organizácia Spojených národov, optimalizácia siete nemocníc. Aby sme si vysvetlili, cieľom je upratať v nemocniciach, aby každá nemocnica vedela, robila to, čo vie robiť, aby každý robil to, čo vie robiť. To, na čo má personál, to, na čo má techniku, to, na čo má dostatok pacientov, a teda aj dostatočnú erudíciu a skúsenosť. Toto je v teórii dobrá vec. SaS-ka vždy podporovala optimalizáciu, stratifikáciu, nech už sa to volalo akokoľvek za tie posledné roky, akurát problémom je, že sa to nikdy nedotiahlo do konca, nedovolili sme, aby to poisťovne dotiahli do konca, lebo toto je principiálna úloha poisťovní, aby upratali v sektore, ministerstvo na to nikdy nemá dostatok kvalifikovaného personálu a najmä dostatok času, aby tú reformu dotiahlo do konca. OSN-ka, tak ako sme ju počuli, ako bola predstavená, bola veľkým sústom, je to komplexná zmena, v ktorých regiónoch, aké oddelenia, aké kompetencie, je to niekoľkodimenzionálna kocka, ktorú bolo treba poskladať, a od začiatku bolo zrejmé, že sa to na prvýkrát nepodarí urobiť dokonale, že to bude treba odlaďovať za pochodu a že to teda musí byť principiálne flexibilný, nie rigidný systém. A problémom je, že tento nástroj, ktorý mal pomôcť zabezpečiť lepšiu zdravotnú starostlivosť, z tohto nástroja sa stal cieľ. Stratili sme smer, stratili sme obsah a v tejto chvíli používame OSN-ku ako byrokratický obušok, ktorým tlčieme poskytovateľov po hlave. Vedeli sme, že to bude treba odlaďovať, napriek tomu sme to narúbali do zákonov. A v tých zákonoch teraz nechávame ten sektor vymáchať. Výsledkom je, že sú tam chyby. A sú tam absurdné chyby. Napríklad ak vám dieťa skončí so zápalom slepého čreva, tak nemôže ho operovať ledajaký chirurg, musí to byť detský chirurg v nemocnici, ktorá má kompetenciu robiť detskú chirurgiu. Akých... koľko takých nemocníc máte na Slovensku? Keď máte dieťa s vyrážkami, v minulosti mohlo skončiť na detskom oddelení, no dnes už nemôže skončiť na detskom oddelení, kde by vedeli tú vyrážku vyliečiť, pretože to už patrí do kompetencie detskej dermatológie, a to môže robiť len štvorková alebo päťková nemocnica, teda choďte do Bratislavy, do Bystrice alebo do Košíc. Toto sme chceli?! No nechceli. A som rád, že Peťo Stachura teda pripustil, že sa to dialo v čase, keď bol na ministerstve, a že teda jeho pozornosť bola sústredená na covid, a pripustil vetu, ja som si to napísal, že mal byť pri tom, ale ešte niečo: „Nikto to neviedol.“ Nikto to neviedol. Tu sa urobila reforma, ktorú nikto neviedol, ktorá nemá tvár, ktorá nemá človeka, ktorý by sa tu postavil a povedal, to je moja reforma, takto som to chcel urobiť. (Ruch v sále.) Sa to stratila, roztiekla sa tá zodpovednosť za túto reformu medzi úradníkmi. Namiesto zdravého rozumu sa teraz utápame vo formalizme a niekedy hovorievam, že kebyže chceme dodržiavať všetky zákony, ktoré platia v zdravotníctve, tak to zdravotníctvo paralyzujeme a prestane fungovať že za 20 sekúnd, pretože tam máme toľko regulácie, máme tam toľko paragrafov, že je to preregulované a nemôže to fungovať, a potom už čo je, keď je to mŕtve, tak to už potom začíname dotovať. Štát nevie manažovať zdravotníctvo. Stav OSN-ky je toho jasným dôkazom. Ako chce štát riadiť nemocnice, jednu veľkú poisťovňu, určovať smery zdravotnej politiky, keď ani takúto (rečník zaklepal na rečnícky pult) reformu nedokáže dotiahnuť do konca? Za dva roky sa nepodarilo prijať metodiku, akou sa zapisujú, ako sa zaraďujú nemocnice do tejto siete. Nepodarilo sa vyriešiť, že samosprávne kraje vydávajú povolenia nemocniciam, ale ministerstvo rozhoduje, kto bude a kto nebude na tom trhu, čiže je tu dvojkoľajnosť. Ja osobne by som bol rád, keby tu bola jednokoľajnosť a keby to nebolo ministerstvo, kto o tomto rozhoduje, ale poisťovne v prípade zazmluvňovania a samosprávne kraje v prípade odovzdávania povolení. Tým, že nemáme tieto, tieto pravidlá zaraďovania, za dva roky sa nepodarili vytvoriť. A to nie je teda vina pani ministerky Dolinkovej, to poviem rovno, pretože toto sme tu už vedeli od Lengvarského, že to treba urobiť a neurobilo sa to ani za jeho éry, ani za Palkoviča. Tak tým, že nie sú pravidlá, tak sa do siete dostalo na príliš dobré miesto nemocnica v Brezne, ktorú si vyloboval pán Soták, priateľ ľudí v dnešnej koalícii. A bola to taká nehoráznosť, že dnes na tom projekte optimalizácie siete nemocníc na ministerstve už nikto nepracuje, pretože celý tím, ktorý na tom robil celé tie roky a dúfal, že niečo zmení, znechutený z ministerstva odišiel po tom, čo sa urobili tieto zmeny. A keď hovoríme o dôvodoch na možné odvolávanie pani ministerky Dolinkovej, toto by som vnímal ako ten hlavný dôvod, kvôli ktorému by nemala byť vo funkcii, že prijala jedno nekompetentné rozhodnutie, kvôli ktorému sa rozpadol tím, a vybudovať nový, ktorý urobí zmeny v tej OSN-ke, tak toto neurobíme za týždeň, toto neurobíme ani za... za mesiac. A to je dôvod, pre ktorý podporujem zmenu v OSN-ke, že sa odložia niektoré termíny na to (ruch v sále), aby sa ju možno podarilo zachrániť. Ja mám obavu, že možno takto o rok sa stretneme pri ďalšom návrhu na zmenu zákona 540 a sa to celé zhodí zo stola. A skončí to tak ako pri každom ďalšom štátnom zdravotníckom projekte, či už hovorím o Rázsochách, alebo napríklad o elektronickom zdravotníctve. Ešte jedna zmena je v tomto návrhu zákona, poslanecká zmena. A to sú zmeny v ambulantných pohotovostných službách pre deti. Je to téma, ktorou sa mal parlament zaoberať už minulý rok, ale nebol záujem sa touto témou zaoberať, pediatri tu volali o pomoc, dávali výpovede, prosili a prišla, prišla zmena, že teda skráti sa ordinačný čas pohotovosti o dve hodiny výmenou za to, že všeobecní lekári pre deti a dorast budú slúžiť aspoň jeden deň do týždňa do 18.00 hod. a budú slúžiť päť dní v týždni, teda budú mať ordinačné hodiny päť dní v týždni. Áno, je to pokus o riešenie, ale bojím sa, že ten problém sa týmto nevyrieši, pretože to riešenie musí byť komplexnejšie, počuli sme to od kolega Majerského a mal pravdu, že sa to preleje na záchranky, ktoré budú zaťažené, že sa to preleje na urgentné príjmy, preto s tým nesúhlasia nemocnice, a pritom to riešenie bolo na stole a je pomerne jednoduché, len ho, naňho nemáte odvahu a, pani ministerka, zvážte, či tú odvahu nenájdete. Keď sme tu pred časom v rámci konsolidácie zvyšovali poplatky za občianske preukazy o 100 %, za nové pasy o 100 %, za hento, za tamto, prečo nezvýšime poplatok za pohotovosť a poplatok za návštevu urgentného príjmu?! A aby to nezneužívali títo ľudia! V prípade zneužitia budú platiť nie 10, ale 20 eur, aj za návštevu tej pohotovosti nie dve eurá, ale päť eur. Kde je ten problém? Toto by výrazným spôsobom upokojilo zdravotníkov, ktorí sa boja, že tento problém sa týmto riešením naozaj nepodarí vyriešiť. Ďakujem za pozornosť.